DA Den Europæiske Unions Tidende L 335/48

RÅDETS AFGØRELSE

af 12. december 2013

om overgangsforanstaltninger vedrørende forvaltningen af EUF fra 1. januar 2014 frem til ikrafttrædelsen af 11. Europæiske Udviklingsfond

(2013/759/EU)

RÅDET FOR DEN EUROPÆISKE UNION HAR —

under henvisning til traktaten om Den Europæiske Union og traktaten om Den Europæiske Unions funktionsmåde,

under henvisning til partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater, undertegnet i Cotonou den 23. juni 2000,

under henvisning til Rådets afgørelse 2001/822/EF af 27. november 2001 om de oversøiske landes og territoriers associering med Det Europæiske Fællesskab (»oversøiske associeringsafgørelse«) (1),

under henvisning til den interne aftale mellem repræsentanterne for medlemsstaternes regeringer, forsamlet i Rådet, om finansiering af Fællesskabets bistand i henhold til den flerårige finansielle ramme for perioden 2008-2013 i overensstemmelse med AVS-EF-partnerskabsaftalen samt om finansiel bistand til de oversøiske lande og territorier, på hvilke EF-traktatens fjerde del finder anvendelse (2) (»intern aftale om 10. EUF«), særlig artikel 1, stk. 5,

under henvisning til forslag fra Europa-Kommissionen, og

ud fra følgende betragtninger:

(1) I henhold til artikel 1, stk. 5, i den interne aftale om 10. EUF vil der ikke blive disponeret over midlerne fra 10. EUF efter 31. december 2013, medmindre Rådet træffer anden afgørelse med enstemmighed på forslag af Kommissionen.

(2) I punkt 5 i bilag Ib (den flerårige finansielle ramme for perioden 2008-2013) til AVS-EU-partnerskabsaftalen er fastsat, at der ikke længere vil blive indgået forpligtelser for midlerne fra 10. EUF efter den 31. december 2013, bortset fra beløbene til finansiering af investeringsfaciliteten uden tilhørende rentegodtgørelser, medmindre Rådet enstemmigt træffer anden afgørelse på forslag af Kommissionen.

(3) I henhold til artikel 1, stk. 2, i bilag II Aa til den oversøiske associeringsafgørelse kan der ikke længere disponeres over midlerne fra 10. EUF efter 31. december 2013, medmindre Rådet beslutter noget andet ved enstemmighed på forslag af Kommissionen.

(4) I artikel 13, stk. 3, i den interne aftale om 10. EUF er fastsat, at aftalen indgås for samme tidsrum som den flerårige finansielle ramme for AVS-EU-partnerskabsaftalen, og at aftalen forbliver i kraft, så længe det er nødvendigt for, at alle transaktioner, der finansieres i henhold til AVS-EU-partnerskabsaftalen og den oversøiske associeringsafgørelse og den flerårige finansielle ramme, kan fuldføres.

(5) Hvordan Tjenesten for EU's Optræden Udadtil skal tilrettelægges og fungere er fastsat i Rådets afgørelse 2010/427/EU (3).

(6) 11. EUF vil muligvis først træde i kraft efter den 1. januar 2014. Det er derfor relevant at indføre overgangsforanstaltninger (»overgangsfacilitet«) for at sikre, at der er midler til rådighed til finansiering af samarbejdet med AVS-landene og med oversøiske lande og territorier samt til dækning af støtteudgifter fra januar 2014 frem til ikrafttrædelsen af den interne aftale om 11. EUF; overgangsfaciliteten finansieres ved hjælp af restbeløb og frigjorte midler fra 10. EUF og tidligere EUF'er —

VEDTAGET DENNE AFGØRELSE:

Artikel 1

Indtil ikrafttrædelsen af den interne aftale om 11. EUF finansieres overgangsforanstaltninger i form af handlingsprogrammer, individuelle foranstaltninger og særlige foranstaltninger for AVS-partnere, finansieringsafgørelser til støtte for oversøiske lande og territorier og særlige handlingsprogrammer for støtteudgifter ved hjælp af en overgangsfacilitet bestående af restbeløb fra de tidligere EUF'er og midler, der er frigjort fra projekter eller programmer under disse EUF'er. Denne overgangsfacilitet kan også dække tilskud til finansiering af rentegodtgørelser og projektrelateret faglig bistand, der bevilges til Den Europæiske Investeringsbank, som omhandlet i artikel 1, 2 og 4 i bilag II til AVS-EU-partnerskabsaftalen og i den oversøiske associeringsafgørelse. Formålet med disse finansielle overgangsforanstaltninger skal være at lette gennemførelsen af programmeringsdokumenter og afhjælpe akutte behov for bistand.

Midler, der afsættes under denne overgangsfacilitet, bogføres under 11. EUF. Medlemsstaternes bidragsandel, jf. artikel 1, stk. 2, litra a), i den interne aftale om 8., 9. og 10. EUF reduceres tilsvarende, efter at den interne aftale om 11. EUF træder i kraft.

Artikel 2

Rådets forordning (EF) nr. 617/2007 (4) og Rådets forordning (EF) nr. 215/2008 (5) finder anvendelse med henblik på overgangsfacilitetens gennemførelse.

Artikel 3

Denne afgørelse anvendes i overensstemmelse med afgørelse 2010/427/EU.

Artikel 4

Denne afgørelse træder i kraft på dagen for offentliggørelsen i Den Europæiske Unions Tidende.

Den finder anvendelse fra den 1. januar 2014 frem til ikrafttrædelsen af den interne aftale om 11. EUF.

Udfærdiget i Bruxelles, den 12. december 2013. På Rådets vegne C. ASHTON Formand

(1) EFT L 314 af 30.11.2001, s. 1.

(2) EUT L 247 af 9.9.2006, s. 32.

(3) Rådets afgørelse 2010/427/EU af 26. juli 2010 om, hvordan Tjenesten for EU's Optræden Udadtil skal tilrettelægges og fungere (EUT L 201 af 3.8.2010, s. 30).

(4) Rådets forordning (EF) nr. 617/2007 af 14. maj 2007 om gennemførelsen af 10. Europæiske Udviklingsfond under AVS-EF-partnerskabsaftalen (EUT L 152 af 13.6.2007, s. 1).

(5) Rådets forordning (EF) nr. 215/2008 af 18. februar 2008 om finansforordningen for den 10. Europæiske Udviklingsfond (EUT L 78 af 19.3.2008, s. 1).